钦定古今图书集成/明伦汇编/官常典/第741卷 > 张治 宰夫 彭趐 田菑 火斌
## 钦定古今图书集成/明伦汇编/官常典/第741卷 > 张治 宰夫 彭趐 田菑 火斌

按《明外史任环传》：“是时东南倭寇起，嘉靖三十一年
闰三月，苏州府同知任环率罢卒御贼保山洋，小校
张治战死。四月，倭犯太仓，环驰赴之。时贼锋锐甚，官
军屡北，环尝遇贼，短兵相接，身被三枪，几殆。宰夫直
前捍之，环得逸，而宰夫竟死。贼屯新场，环与都司李
经等率永顺、保靖兵攻之。贼潜伏不出，佯令人举火”，
数里外，若将引去者。保靖土舍彭趐引军进，先入不
见一人，于是永顺副将田菑等争进，贼伏起，官军大
败，趐等皆死。有武举火斌，同安侯真之孙也。倭寇浙
东，总督王忬命率海舟与贼战，贼燃火球掷斌舟，斌
辄手执之，还烧贼舟。贼屯兵普陀山，斌直捣其营，多
杀伤，绝援被擒，不屈，贼支解之。官为建祠曰《忠勇》。